CELEX: 32016R2022
Language: lt
Date: 2016-07-14 00:00:00
Title: 2016 m. liepos 14 d. Komisijos deleguotasis reglamentas (ES) 2016/2022, kuriuo Europos Parlamento ir Tarybos reglamentas (ES) Nr. 600/2014 papildomas trečiųjų valstybių įmonių registravimo informacijos ir klientams teiktinos informacijos formato techniniais reguliavimo standartais (Tekstas svarbus EEE )

19.11.2016   
            
            
               LT
            
            
               Europos Sąjungos oficialusis leidinys
            
            
               L 313/11
            
         KOMISIJOS DELEGUOTASIS REGLAMENTAS (ES) 2016/2022
   2016 m. liepos 14 d.
   kuriuo Europos Parlamento ir Tarybos reglamentas (ES) Nr. 600/2014 papildomas trečiųjų valstybių įmonių registravimo informacijos ir klientams teiktinos informacijos formato techniniais reguliavimo standartais
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2014 m. gegužės 15 d. Europos Parlamento ir Tarybos reglamentą (ES) Nr. 600/2014 dėl finansinių priemonių rinkų, kuriuo iš dalies keičiamas Reglamentas (ES) Nr. 648/2012 (1), ypač į jo 46 straipsnio 7 dalį,
   kadangi:
   
               (1)
            
            
               Reglamente (ES) Nr. 600/2014 išdėstoma suderinta trečiųjų valstybių įmonių, siekiančių tinkamoms sandorio šalims ir profesionaliems klientams Sąjungoje teikti investicines paslaugas ir vykdyti investicinę veiklą, traktavimo sistema;
            
         
               (2)
            
            
               siekiant nustatyti vienodus reikalavimus trečiųjų valstybių įmonėms ir pasinaudoti galimybės teikti paslaugas visoje Sąjungoje privalumais, tikslinga nurodyti informaciją, kurią trečiosios valstybės įmonė, teikianti paraišką gauti leidimą teikti investicines paslaugas arba vykdyti investicinę veiklą visoje Sąjungoje, turėtų pateikti Europos vertybinių popierių ir rinkų institucijai (EVPRI), ir formatą, kuriuo klientams turėtų būti pateikta Reglamento (ES) Nr. 600/2014 46 straipsnio 5 dalyje nurodyta informacija;
            
         
               (3)
            
            
               kad EVPRI galėtų teisingai identifikuoti ir registruoti trečiųjų valstybių įmones, jai turėtų būti pateikti šių įmonių kontaktiniai duomenys, jų nacionaliniai ir tarptautiniai identifikavimo kodai ir leidimo teikti investicines paslaugas valstybėje, kurioje įmonė įsisteigusi, įrodymas;
            
         
               (4)
            
            
               siekiant užtikrinti, kad informacija, kurią klientams teikia trečiųjų valstybių įmonės, būtų suprantama ir aiški, reikėtų atkreipti dėmesį į jos kalbą ir išdėstymą;
            
         
               (5)
            
            
               šio reglamento taikymą reikėtų atidėti, kad jis būtų suderintas su Reglamento (ES) Nr. 600/2014 taikymo data;
            
         
               (6)
            
            
               šis reglamentas grindžiamas EVPRI Komisijai pateiktais techninių reguliavimo standartų projektais;
            
         
               (7)
            
            
               EVPRI surengė atviras viešas konsultacijas dėl techninių reguliavimo standartų projektų, kuriais grindžiamas šis reglamentas, išanalizavo galimas su jais susijusias sąnaudas ir naudą ir paprašė, kad pagal Europos Parlamento ir Tarybos reglamento (ES) Nr. 1095/2010 (2) 37 straipsnį įsteigta Vertybinių popierių ir rinkų suinteresuotųjų subjektų grupė pateiktų savo nuomonę,
            
         PRIĖMĖ ŠĮ REGLAMENTĄ:
   1 straipsnis
   Registracijai būtina informacija
   Trečiosios valstybės įmonė, teikianti paraišką gauti leidimą teikti investicines paslaugas arba vykdyti investicinę veiklą visoje Sąjungoje pagal Reglamento (ES) Nr. 600/2014 46 straipsnio 4 dalies antrą pastraipą, nurodo EVPRI šią informaciją:
   
               a)
            
            
               nesutrumpintą įmonės pavadinimą, įskaitant jos juridinį pavadinimą ir bet kurį kitą įmonės naudojamą prekybinį pavadinimą;
            
         
               b)
            
            
               kontaktinius įmonės duomenis, įskaitant pagrindinės buveinės adresą, telefono numerį ir e. pašto adresą;
            
         
               c)
            
            
               už paraišką atsakingo asmens kontaktinius duomenis, įskaitant telefono numerį ir e. pašto adresą;
            
         
               d)
            
            
               jei yra, interneto svetainę;
            
         
               e)
            
            
               jei yra, nacionalinį įmonės identifikavimo numerį;
            
         
               f)
            
            
               jei yra, įmonės juridinio asmens identifikatorių (LEI);
            
         
               g)
            
            
               jei yra, įmonės identifikavimo kodą (BIC);
            
         
               h)
            
            
               trečiosios valstybės kompetentingos institucijos, atsakingos už įmonės priežiūrą, pavadinimą ir adresą; jei už priežiūrą yra atsakingos kelios institucijos, pateikiami atitinkamų kompetencijos sričių duomenys;
            
         
               i)
            
            
               jei yra, nuorodą į trečiosios valstybės kiekvienos kompetentingos institucijos registrą;
            
         
               j)
            
            
               informaciją apie tai, kokias investicines ir papildomas paslaugas įmonei leista teikti ir kokią veiklą vykdyti valstybėje, kurioje ji įsisteigusi;
            
         
               k)
            
            
               teiksimas investicines paslaugas ir vykdysimą investicinę veiklą Sąjungoje kartu su papildomomis paslaugomis.
            
         2 straipsnis
   Informacijos teikimo reikalavimai
   1.   Trečiosios valstybės įmonė per 30 dienų praneša EVPRI apie bet kokią pasikeitusią informaciją, teikiamą pagal 1 straipsnio a–g, j ir k punktus.
   2.   Informacija, teikiama EVPRI pagal 1 straipsnio j punktą, nurodoma pateikiant trečiosios valstybės kompetentingos institucijos parengtą rašytinį pareiškimą.
   3.   Informacija, teikiama EVPRI pagal 1 straipsnį, yra parengiama anglų kalba lotyniškomis raidėmis. Bet kurie pridedami dokumentai, teikiami EVPRI pagal 1 straipsnį ir šio straipsnio 2 dalį, yra parengiami anglų kalba arba, kai jie parašyti kita kalba, taip pat turi būti pateiktas patvirtintas vertimas į anglų kalbą.
   3 straipsnis
   Informacija, susijusi su Sąjungos klientų rūšimis
   1.   Trečiosios valstybės įmonė klientams Reglamento (ES) Nr. 600/2014 46 straipsnio 5 dalyje nurodytą informaciją teikia patvariojoje laikmenoje.
   2.   Reglamento (ES) Nr. 600/2014 46 straipsnio 5 dalyje nurodyta informacija yra:
   
               a)
            
            
               teikiama anglų arba oficialiąja kalba, arba viena iš valstybės narės, kurioje bus teikiamos paslaugos, oficialiųjų kalbų;
            
         
               b)
            
            
               pateikiama ir išdėstoma taip, kad dokumentą būtų lengva skaityti, naudojant įskaitomo dydžio rašmenis;
            
         
               c)
            
            
               pateikiama nenaudojant spalvų, dėl kurių gali pablogėti informacijos suprantamumas.
            
         4 straipsnis
   Įsigaliojimas ir taikymas
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   Šis reglamentas taikomas nuo Reglamento (ES) Nr. 600/2014 55 straipsnio antroje pastraipoje nurodytos datos.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2016 m. liepos 14 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 173, 2014 6 12, p. 84.
   
      (2)  2010 m. lapkričio 24 d. Europos Parlamento ir Tarybos reglamentas (ES) Nr. 1095/2010, kuriuo įsteigiama Europos priežiūros institucija (Europos vertybinių popierių ir rinkų institucija) ir iš dalies keičiamas Sprendimas Nr. 716/2009/EB bei panaikinamas Komisijos sprendimas 2009/77/EB (OL L 331, 2010 12 15, p. 84).